**Súťaž Maľba otvára opäť dvere mladým maliarom**

Bratislava, 5. apríla 2022 **– Jedna z najprestížnejších umeleckých súťaží na Slovensku – Maľba –zviditeľňuje a podporuje talenty nových generácií profesionálnych maliarov a maliarok už 17 rokov. Nadácia VÚB, ktorá za súťažou od začiatku stojí ako organizátor, vyhlasuje jej ďalší ročník. Mladí umelci, ktorí sa venujú výtvarnému médiu maľba, môžu svoje aktuálne diela prihlasovať do 15. júna 2022. Odborná porota z nich vyberie 20 finalistov a následne rozhodne o troch víťazoch, ktorí získajú na svoju ďalšiu tvorbu podporu v hodnote spolu 20-tisíc eur. Mená ocenených autorov budú známe koncom októbra a všetky finálové diela si budú môcť milovníci umenia pozrieť už tradične v Galérii Nedbalka.**

Slovenským výtvarníkom sa opäť naskytá príležitosť získať pozornosť umeleckej sféry, uznanie renomovaných medzinárodných expertov a možnosť porásť vo svojej profesii. Už 17. ročník súťaže „*Maľba - Cena Nadácie VÚB za maliarske dielo pre mladých umelcov*,“ má za cieľ znovu nielen pomôcť samotným tvorcom, ale tiež dlhodobo približovať súčasné mladé výtvarné umenie širokej verejnosti.

Súťaž od svojho vzniku udelila za takmer dve dekády ocenenie už 41 maliarom a maliarkam, a rozdelila finančnú podporu v celkovej výške 320-tisíc eur. Najlepšou maliarkou minulého roka sa stala Rita Koszorús, ktorá si vybojovala zaslúžené víťazstvo po umiestnení sa v rámci finálovej dvadsiatky už počas troch uplynulých ročníkov súťaže. „*Do oceneného diela schMERZbild FALL som zakódovala tému času a dvojznačnosť levitujúcich či padajúcich objektov. Myslím si, že umenie dokáže zastaviť čas a práve tento moment ma na ňom najviac baví. Víťazstvo v súťaži Maľba bolo nečakané ale veľmi vzácne. Najviac si vážim spätnú väzbu zahraničnej poroty, ktorá ocenila celý môj umelecký program. S ocenením sa v mojom živote otočilo všetko hore nohami a vďaka tomuto statusu mám teraz nové úspechy, spolupráce a výrazne sa zvýšil záujem okolo mojej tvorby*," uvádza víťazka súťaže Maľba 2021 Rita Koszorús.

Do súťaže Maľba sa môžu zapojiť aktívne pôsobiaci maliari do 35 rokov. Registrácia prebieha cez online formulár na [www.malbaroka.sk](http://www.malbaroka.sk), kde sú uvedené aj všetky parametre prihlasovaných diel. Uzávierka prihlášok je 15. júna 2022.

Garantom nestranného a odborného hodnotenia prihlásených diel je každý rok medzinárodná porota zložená z popredných európskych výtvarných umelcov, teoretikov, kurátorov, galeristov a pedagógov. Porota bude posudzovať diela v dvoch kolách. V priebehu leta vyberie z prihlášok finálovú 20-ku umelcov a koncom októbra rozhodne na základe fyzického posúdenia dodaných diel troch víťazov. Tí získajú odmeny vo výške 3 500, 6 500 a 10 000 eur. Zavŕšením súťaže bude opäť výstava 20 finálových diel v bratislavskej Galérii Nedbalka, ktorú Nadácia VÚB sprístupní pre verejnosť bezplatne.

*„Našu súťaž môžeme s hrdosťou označiť za jeden z najväčších odrazových mostíkov v živote mnohých maliarov a maliarok Slovenska. Aj tento rok chceme motivovať nastupujúcu generáciu umelcov, ktorí majú víziu venovať sa profesionálne maliarstvu ako svojmu životnému poslaniu, aby prihlásili svoje práce a chopili sa svojej šance,“* hovorí predseda správnej rady Nadácie VÚB Alexander Resch.

**Informácie pre médiá:**

Dominik Miša, PR manažér VÚB

Tel.: +421-2-5055 2205, 0904 754 020

Email: dmisa@vub.sk; press@vub.sk

Katarína Kohútiková, PR manažér VÚB

Tel.: +421-2-5055 2130, 0911 417 199

Email: kkohutikova@vub.sk; press@vub.sk